Muncă grea pentru pilotul elicopterului care îl duce pe Arhiepiscopul Sucevei şi Rădăuţilor la Bucureşti! Acesta se plânge că nu reuşeşte să ridice aparatul de la sol, de vină fiind greutatea încărcăturii.

„Toată stima pentru IPS Pimen, dar numai costumul majestăţii sale are 250 de kg de aur şi vreo 300 de epoleţi”, spune nea Vali, pilotul Arhiepiscopiei. „A trebuit să mai eliberăm din balast, inclusiv uşile şi scaunele elicopterului. Chiar şi aşa, va trebui să oprim din 10 în 10 minute, să se odihnească elicea.”

Restul aurului şi epoleţilor, care nu erau esenţiale pentru activitatea înaltului prelat, vor fi aduse în Bucureşti la o dată ulterioară, cu trenul, asigură reprezentanţii Bisericii.

